Document ID: 32009R0901

KOMISSION ASETUS (EY) N:o 901/2009,
annettu 28 päivänä syyskuuta 2009,
yhteensovitetusta monivuotisesta yhteisön valvontaohjelmasta vuosiksi 2010, 2011 ja 2012 kasvi- ja eläinperäisissä elintarvikkeissa ja niiden pinnalla olevien torjunta-ainejäämien enimmäismäärien noudattamisen varmistamiseksi ja kuluttajien kyseisille torjunta-ainejäämille altistumisen arvioimiseksi
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 29 artiklan,
sekä katsoo seuraavaa:
(1)
Komission asetuksella (EY) N:o 1213/2008 (2) perustettiin ensimmäinen yhteensovitettu monivuotinen yhteisön valvontaohjelma, joka kattaa vuodet 2009, 2010 ja 2011.
(2)
Yhteisössä ruokavalion perustana on 30 elintarviketta. Koska torjunta-aineiden käytössä ilmenee kolmen vuoden kuluessa merkittäviä muutoksia, torjunta-aineita olisi seurattava kyseisissä 30 elintarvikkeessa kolmen vuoden välein kuluttajien altistumisen ja yhteisön lainsäädännön soveltamisen arvioimiseksi.
(3)
Binomiaalisen todennäköisyysjakauman avulla voidaan laskea, että tutkimalla 642 näytettä voidaan yli 99 prosentin luotettavuudella havaita näyte, jonka torjunta-ainejäämät ylittävät määritysrajan, kun vähintään yksi prosentti tuotteista sisältää torjunta-ainejäämiä kyseisen rajan ylittävän määrän. Näytteiden keruu olisi suhteutettava jäsenvaltioiden kesken väestön määrän mukaisesti siten, että vuosittain otetaan tuotetta kohden vähintään 12 näytettä.
(4)
Jos torjunta-aineen jäämän määritelmään sisältyy muita tehoaineita, metaboliitteja tai hajoamistuotteita, metaboliitit olisi ilmoitettava erikseen.
(5)
Komission verkkosivustolla on julkaistu elintarvikkeiden ja rehujen torjunta-ainejäämien määrityksessä käytettävien menetelmien validointia ja laadunvalvontamenettelyjä koskevat ohjeet (Method Validation and Quality Control Procedures for Pesticide Residue Analysis in food and feed) (3).
(6)
Näytteenottomenettelyjen osalta olisi sovellettava yhteisön näytteenottomenettelyistä kasvi- ja eläinperäisten tuotteiden torjunta-ainejäämien virallisessa tarkastuksessa ja direktiivin 79/700/ETY kumoamisesta 11 päivänä heinäkuuta 2002 annettua komission direktiiviä 2002/63/EY (4), johon on sisällytetty Codex Alimentarius komission suosittelemat näytteenottomenetelmät ja menettelyt.
(7)
On myös tarpeen arvioida, noudatetaanko lastenruoissa jäämien enimmäismääriä, joista säädetään äidinmaidonkorvikkeista ja vieroitusvalmisteista 22 päivänä joulukuuta 2006 annetun komission direktiivin 2006/141/EY (5) 10 artiklassa sekä imeväisille ja pikkulapsille tarkoitetuista viljapohjaisista valmisruoista ja muista lastenruoista 5 päivänä joulukuuta 2006 annetun komission direktiivin 2006/125/EY (6) 7 artiklassa.
(8)
On tarpeen arvioida torjunta-aineiden mahdolliset yhteis-, kerrannais- ja synergiavaikutukset. Arviointi olisi aloitettava eräistä organofosfaateista, karbamaateista, triatsoleista ja pyretroideista liitteen I mukaisesti.
(9)
Jäsenvaltioiden olisi toimitettava vuosittain 31 päivään elokuuta mennessä edellistä kalenterivuotta koskevat tiedot.
(10)
Oikeusvarmuuden vuoksi asetus (EY) N:o 1213/2008 olisi kumottava peräkkäisten monivuotisten ohjelmien päällekkäisyydestä mahdollisesti johtuvien sekaannusten välttämiseksi. Sitä olisi kuitenkin sovellettava vielä vuonna 2009 testattuihin näytteisiin.
(11)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Jäsenvaltioiden on vuosien 2010, 2011 ja 2012 aikana otettava ja analysoitava tuotteiden ja torjunta-ainejäämien yhdistelmistä näytteitä liitteen I mukaisesti.
Kustakin tuotteesta on otettava liitteessä II vahvistettu määrä näytteitä.
2 artikla
1. Erä, josta näyte otetaan, on valittava satunnaisesti.
Näytteenottomenettelyn, mukaan luettuna yksikköjen lukumäärä, on oltava direktiivin 2002/63/EY mukainen.
2. Otettuihin ja analysoituihin näytteisiin on sisällyttävä vähintään
a)
kymmenen näytettä lastenruoista;
b)
yksi näyte saatavuuden mukaan luonnonmukaisesti tuotetuista tuotteista suhteessa luonnonmukaisten tuotteiden markkinaosuuteen kussakin jäsenvaltiossa.
3 artikla
1. Jäsenvaltioiden on toimitettava vuosina 2010, 2011 ja 2012 testattujen näytteiden analyysitulokset vuosittain 31 päivään elokuuta 2011, 2012 ja 2013 mennessä.
Kyseisten tulosten lisäksi jäsenvaltioiden on toimitettava seuraavat tiedot:
a)
käytetyt määritysmenetelmät ja toteutuneet raportointirajat ohjeiden (Method Validation and Quality Control Procedures for Pesticide Residue Analysis in food and feed) mukaisesti;
b)
kansallisissa ja yhteisön valvontaohjelmissa käytetyt määritysrajat;
c)
yksityiskohtaiset tiedot valvontaan osallistuvien analyysilaboratorioiden akkreditoinnin tilanteesta;
d)
yksityiskohtaiset tiedot toteutetuista täytäntöönpanotoimenpiteistä, jos kansallinen lainsäädäntö tämän mahdollistaa;
e)
jos jäämien enimmäismäärät ylittyvät, ilmoitetaan mahdolliset syyt tähän sekä olennaiset havainnot riskienhallintatoimista.
2. Jos torjunta-aineen jäämän määritelmään sisältyy tehoaineita, metaboliitteja ja/tai hajoamis- tai reaktiotuotteita, jäsenvaltioiden on raportoitava analyysitulokset jäämän oikeudellisen määritelmän mukaisesti. Tarvittaessa kutakin merkittävää, jäämän määritelmässä mainittua isomeeriä tai metaboliittia koskevat tulokset on ilmoitettava erikseen.
4 artikla
Kumotaan asetus (EY) N:o 1213/2008.
Sitä olisi kuitenkin sovellettava vielä vuonna 2009 testattuihin näytteisiin.
5 artikla
Tämä asetus tulee voimaan 1 päivänä tammikuuta 2010.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä syyskuuta 2009.

Labels: 17
20
0
3
15